钦定古今图书集成/明伦汇编/官常典/第275卷 > 范常
## 钦定古今图书集成/明伦汇编/官常典/第275卷 > 范常

按《明外史》本传：“常字子权，滁人。太祖至滁，杖策谒军
门。太祖夙知其贤，与语意合，留置幕下。有所疑，即问
常，常每以实对，太祖辄喜。从克和州，见诸将兵不戢，
言于太祖曰：‘得一城而使人肝脑涂地，何以成大事’？
太祖立召诸将切责，军中所掠妇女，悉还其家，民大
悦。太祖以四方割据，战争无虚日，命常为文祷于上”
帝，其辞曰：“今天下纷纭，生民坠于涂炭，不有所属，物
类尽矣。元祚未终，则群雄宜早息，某亦在群雄中，请
自某始。若已厌元德，有当膺天命者，天命宜首归之，
无使生民久阽危苦。存亡之机验于三月。”太祖嘉其
能达己意，命典文牍，授元帅府都事。取太平，定集庆，
皆与谋议。寻命为太平知府，谕之曰：“太平，吾股肱郡。
其民数困兵革，当令得所。”常兴学恤民，以简易为治。
官廪有谷数千石，请于朝，给民乏种者，秋稔输官，公
私皆足。居三年，民亲爱之。召入为侍仪。洪武元年擢
为翰林直学士，兼太常卿。帝初即位，锐意稽古礼文，
群臣集议，间有异同。常能参合众言，委曲当上意。寻
以病免归。岁馀，手诏征诣阙，仍故官。帝宴闲，辄命儒
臣列坐，赋诗为乐。常每先成，语多率。帝笑曰：“老范诗
真朴，殊似其为人也。”迁起居注。常有足疾，数在告，赐
以安军。寻乞归，帝赋诗四章送之，赐宅于太平。子祖，
历官云南左参政，有修洁称。